<classify> Ligi hiyo ilikuwa ikichezwa katika viwanja vinavyomilikiwa na Ukumbi wa Mikutano wa Kimataifa wa Arusha AICC, vilivyopo eneo la Soweto, ambapo ilijumuisha timu 11 huku ikichezwa michezo miwili tu baada ya wamiliki wa uwanja kusitisha zoezi hilo la kutumia uwanja huo kwa mashindano.Timu zilizokuwa zinashiriki ligi hiyo ni Soweto, Leopard, Spiders, Soweto Lion, Pallot, ISM-Arusha, Braeburn, Chuo cha Uhasibu, Chuo Kikuu cha Makumira, Chuo cha Ufundi Arusha na Klabu ya Usa River.Mwenyekiti wa Chama cha Mpira wa Kikapu Mkoa wa Arusha ARBA, Bariki Kilimba alisema uongozi wa AICC umesema kuwa waliwapa uwanja huo kwa ajili ya kufanya mazoezi tu na sio kwa ajili ya mashindano na ndio maana walizuiwa kuendelea na ligi.Ni kweli tulikabidhiwa viwanya vya Soweto kwa ajili ya kufanya mazoezi na sio vinginevyo, lakini kutokana na ukosefu wa uwanja tukaamua kufanya ligi eneo hili kwa kuwa tulikuwa tumepazoea, lakini uongozi wa AICC umekataa hivyo basi tutazungumza na wenye uwanja ili tuwe tunautumia pia kwa mashindano kwa siku zijazo, alisema Kilimba.Eneo hili kwa sasa utaona pamewekwa uzio, hivyo haruhusiwi mtu kuingia humu ndani bali kwa wale wachache tu wenye dhamana, na kufanya hata wachezaji na wadau muda mwingine kuzuiwa na walinzi getini.Baada ya ligi hiyo kusimamishwa katika viwanja hivyo tayari uongozi wa ARBA umepeleka ombi kwa wamiliki wa viwanja vya Palloti vinavyomilikiwa na Kanisa Katoliki ili wapewe uwanja na kuendelea na ligi.  <topic>: MICHEZO 